L’Oficina Municipal d’Habitatge, Intermediació hipotecària i lloguer social de Burjassot atén 214 casos en el seu primer any de treball
2025-07-24

L’Ajuntament de Burjassot, a través del Departament de Serveis Socials, dirigit per Olga Camps, engegava el 14 d’octubre de 2015 l’Oficina Municipal d’Habitatge, Intermediació hipotecària i lloguer (OVIHAS), servei municipal gratuït mitjançant el qual, el Consistori està informant, atenent i assessorant als veïns del municipi en matèria d’habitatge, mediació hipotecària o accés a un lloguer social.

En els últims dies del passat any, tenia lloc una reunió per a presentar el resum de les actuacions que tant l’OVIHAS com el Departament de Serveis Socials han portat des de la seua creació i, a més, es plantejava la realització de diferents xerrades informatives dirigides a les ciutadanes i els ciutadans de Burjassot perquè coneguen tant el servei com la important funció que desenvolupen. Una reunió en la qual van estar presents la regidora de Serveis Socials, Olga Camps, el responsable de Serveis Socials de l’Ajuntament de Burjassot, Manolo Monje, el tècnic coordinador de l’OVIHAS, José Luís Ruiz, representants de la Plataforma d’Afectats per la Hipoteca de Burjassot (PAH) i l’advocat Óscar Bolivar, especialitzat en aquestes matèries.

Des de la seua posada en funcionament, l’Oficina ha atés 214 casos, realitzat 544 assessories i 41 acompanyaments a jutjats, notaries o entitats bancàries. A més, amb la seua important labor ha aconseguit set dacions en pagament, “la signatura de 16 reestructuracions de deute per la qual els propietaris de l’habitatge eviten la seua pèrdua”, tal com han assenyalat des de l’oficina, la paralització de huit desnonaments i la signatura de set lloguers socials. A aquestes dades se sumen una moratòria de desnonament, l’arxiu de tres execucions i tres suspensions de judicis.

OVIHAS ha participat al costat de l’Entitat d’Infraestructures de la Generalitat (EIGE), en quatre recuperacions d’habitatges, quatre regularitzacions de contractes d’habitatge pendents, 11 adjudicacions, dos canvis d’habitatge dins del BAP 613 i del BAP 613 a c/Verge Desemparats, respectivament, i un canvi fora del municipi. A totes aquestes accions s’uneix també que l’equip de Serveis Socials i l’OVIHAS ha enviat al·legacions a dues lleis pendents d’aprovar pel Consell: la de Funció Social de l’Habitatge i la de la Renda Garantida de la ciutadania.

Aquestes accions realitzades per OVIHAS suposen també una repercussió econòmica en les famílies, ja que “els deutes reestructurats ascendeixen a més d’un milió i mig d’euros i suposen evitar la pèrdua de l’habitatge, almenys durant cinc anys, aconseguint que la quota hipotecària no supose un llast per a la família. Açò suposa també un estalvi en despesa social ja que, en tenir una quota còmoda, no precisen d’ajudes d’emergència o per a pal·liar la pobresa energètica”. Quant a l’alliberament de deute, l’import global condonat a les famílies ateses ascendeix “a més de 830.000 euros, permetent així que aquestes famílies tinguen una nova oportunitat”.

Per a la regidora de Serveis Socials, Olga Camps, l’equip encarregat d’aquest servei a les ciutadanes i ciutadans de Burjassot “és un equip implicat, que s’estudia les propostes legislatives i que fa el possible per millorar-les des de la perspectiva de l’usuari i l’atenció personalitzada que estan donant diàriament”.

Aquest servei de l’Ajuntament de Burjassot està situat en les dependències municipals situades en el c/ Colom, 40 de Burjassot i funciona amb cita prèvia, sol·licitant la mateixa cridant al 96 316 05 39. Les cites, una vegada establides, són ateses els dilluns, de 9 a 13:30 h per l’advocat especialitzat Óscar Bolívar Amo, recolzat en la seua labor per personal tècnic del Departament de Serveis Socials. Els serveis que presta l’Oficina estan dirigits a les persones i/o famílies empadronades a Burjassot.